Revlon doen aansoek om sakereddingArgieffoto (Foto: Revlon/Twitter) Die Amerikaanse skoonheidshuis Revlon het aansoek om sakeredding gedoen. Die skoonheidshuis het Woensdag aansoek om hoofstuk 11-bankrotskapbeskerming gedoen in ŉ poging om sy skuld te herstruktureer. Dié skuld beloop tussen $1 miljard en $10 miljard. Aansoek om beskerming teen bankrotskap in die VSA is soortgelyk aan ŉ aansoek om sakeredding in Suid-Afrika. “Vandag se aansoek sal Revlon in staat stel om die ikoniese produkte wat ons al dekades lank gelewer het, aan ons verbruikers te bied, terwyl dit ŉ duideliker pad vir ons toekomstige groei bied,” het Debra Perelman, uitvoerende hoof, in ŉ verklaring gesê. Revlon, veral bekend vir sy naellak en lipstiffie, het in die eerste kwartaal langtermyn-skuldverpligtinge van $3,3 miljard (sowat R52 miljard) aangemeld. Argieffoto (Foto: Revlon/Twitter) Hoofstuk 11-bankrotskapbeskerming laat firmas toe om hulself te herstruktureer terwyl hulle teen krediteure beskerm word en voortgaan om te werk. Die maatskappy het nou gesê hy verwag om finansiering ter waarde van $575 miljoen (sowat R9 miljard) van sy leners te ontvang indien sy bankrotskap in die hof goedgekeur word. Revlon, wat deur die miljardêr-belegger Ronald Perelman besit word en deur sy dogter, Debra Perelman, bestuur word, het van Januarie tot Maart ŉ netto verlies van $67 miljoen aangemeld. Die skoonheidshuis word intussen deur al hoe strawwer mededinging in die gesig gestaar. Die maatskappy was in Augustus 2020 boonop in omstredenheid gewikkel toe Citibank onthul het dat hy per ongeluk $900 miljoen (sowat R14 miljard) aan verskeie Revlon-krediteure oorgedra het. Die skoonheidshuis het toe ŉ klag ingedien teen ŉ beleggingsfonds wat geweier het om ŉ deel van die bedrag te betaal, maar die klag is in die hof van die hand gewys.